Document ID: 32007D0605

A BIZOTTSÁG HATÁROZATA
(2007. augusztus 7.)
a közös halászati politika irányításához szükséges adatok gyűjtésével és kezelésével kapcsolatban egyes tagállamoknál 2007-ben felmerült kiadások támogathatóságáról
(az értesítés a C(2007) 3737. számú dokumentummal történt)
(2007/605/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös halászati politika végrehajtására és a tengerjogra vonatkozó közösségi pénzügyi intézkedések létrehozásáról szóló, 2006. május 22-i 861/2006/EK tanácsi rendeletre (1) és különösen annak 24. cikke (1) bekezdésére,
mivel:
(1)
A 861/2006/EK rendelet megállapítja azokat a feltételeket, amelyekkel a tagállamok közösségi hozzájárulást kaphatnak az adatgyűjtési és -kezelési nemzeti programjuk végrehajtása során felmerült kiadások fedezésére.
(2)
Ezeket a programokat a közös halászati politika irányításához szükséges adatok gyűjtésére és kezelésére vonatkozó közösségi keret létrehozataláról szóló, 2000. június 29-i 1543/2000/EK tanácsi rendelettel (2) és a halászati ágazatban az alapszintű és a bővített közösségi adatgyűjtési programok létrehozataláról és az 1543/2000/EK tanácsi rendelet alkalmazására vonatkozó részletes szabályok megállapításáról szóló, 2001. július 25-i 1639/2001/EK bizottsági rendelettel (3) összhangban kell kialakítani.
(3)
Belgium, Dánia, Németország, Észtország, Görögország, Spanyolország, Franciaország, Írország, Olaszország, Ciprus, Lettország, Litvánia, Málta, Hollandia, Lengyelország, Portugália, Szlovénia, Finnország, Svédország és az Egyesült Királyság benyújtotta 2007. évi nemzeti programját. Ezek a tagállamok közösségi pénzügyi hozzájárulás iránti kérelmet is benyújtottak.
(4)
A Bizottság megvizsgálta a tagállamok programját és értékelte a kiadások támogathatóságát.
(5)
A 2000/439/EK tanácsi (4) határozat a 861/2006/EK tanácsi rendelettel hatályát vesztette. Ez utóbbi rendelet 16. cikke előírja, hogy az alapadatok gyűjtését illetően a közösségi pénzügyi intézkedések mértéke nem haladhatja meg az említett 861/2006/EK rendelet 23. cikkének (1) bekezdésében meghatározottak szerinti program végrehajtása során felmerülő tagállami költségek 50 %-át. Ugyanezen tanácsi rendelet 24. cikke (3) bekezdésének b) pontja értelmében a pénzügyi hozzájárulás mindenkori mértékét a Bizottságnak kell határozatban megállapítania. Az 1543/2000/EK rendelet 5. cikkével összhangban olyan előirányzat készült, amely szerint a tagállamok adatgyűjtési kiadásainak fedezéséről szóló határozatokban a hozzájárulás mértékét az alapszintű programok esetében 50 %-ban, a bővített programoknál pedig 35 %-ban kell meghatározni.
(6)
Az első részletet helyénvaló átutalni az érintett tagállamoknak. A második részletet 2008-ban kell átutalni, mégpedig azután, hogy az érintettek benyújtották és a Bizottság elfogadta a tevékenységekről szóló pénzügyi és technikai jelentést, amely részletesen kifejti az alapszintű és a bővített program kidolgozásakor meghatározott célok megvalósításának szintjét.
(7)
Az e határozatban előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A HATÁROZATOT:
1. cikk
E határozat 2007-re tagállamonként meghatározza a közös halászati politika irányításához szükséges adatok gyűjtésére és kezelésére fordított kiadások támogatható összegét és a Közösség ehhez nyújtott pénzügyi hozzájárulásának mértékét.
2. cikk
A közös halászati politika irányításához szükséges adatok gyűjtése és kezelése során felmerülő, az I. melléklet szerinti kiadások után közösségi pénzügyi hozzájárulás igényelhető, amely az 1543/2000/EK rendelet 5. cikkének megfelelően nem lépheti túl az alapprogram támogatható kiadásainak 50 %-át.
3. cikk
A közös halászati politika irányításához szükséges adatok gyűjtése és kezelése során felmerülő, a II. melléklet szerinti kiadások után közösségi pénzügyi hozzájárulás igényelhető, amely az 1543/2000/EK rendelet 5. cikkének megfelelően nem lépheti túl a bővített program támogatható kiadásainak 35 %-át.
4. cikk
(1) A Közösség első részletként kifizeti az I. és II. mellékletben megállapított közösségi pénzügyi hozzájárulás 50 %-át.
(2) A második részletet a Közösség a pénzügyi és technikai jelentés kézhezvételét és elfogadását követően, 2008-ban utalja át.
5. cikk
(1) Az e határozat alapján támogatható összegek kiszámítása céljából az euro 2006 májusában hatályos átváltási árfolyamát kell használni.
(2) A gazdasági és monetáris unió harmadik szakaszában részt nem vevő tagállamoktól beérkező kiadási nyilatkozatokban és előlegkérelmekben szereplő, nemzeti valutában kifejezett összegeket át kell számítani euróra, mégpedig a szóban forgó nyilatkozatoknak, illetve kérelmeknek a Bizottsághoz való beérkezése szerinti hónapban hatályos árfolyamon.
6. cikk
Ennek a határozatnak a tagállamok a címzettjei.
Kelt Brüsszelben, 2007. augusztus 7-én.

Labels: 4
6
12
18
15